Diari Oficial de la Generalitat Valenciana


Sumari del DOGV 6841, del 16-08-2012 (2012/8005)

ORDE 54/2012, de 9 d'agost, de la Conselleria d'Educació, Formació i Ocupació, per la qual es convoquen 329 beques per a la realització de pràctiques professionals en matèria d'assistència lingüística en anglés en centres docents dependents de la Generalitat durant l'exercici 2012-2013.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6841

Data del DOGV
:   16-08-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/8005


Data del document
:   09-08-2012

Organisme emissor
:   Conselleria d'Educació, Formació i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 54/2012, de 9 d'agost, de la Conselleria d'Educació, Formació i Ocupació, per la qual es convoquen 329 beques per a la realització de pràctiques professionals en matèria d'assistència lingüística en anglés en centres docents dependents de la Generalitat durant l'exercici 2012-2013. [2012/8005]
La Conselleria d'Educació, Formació i Ocupació, en el marc de la política dirigida a la millora i especialització professional en l'àmbit de l'ensenyament i l'assessoria lingüístiques, entén adequat per completar la formació dels futurs professionals, oferir-los l'oportunitat de conèixer de primera mà el context plurilingüe educatiu propi de la Comunitat Valenciana. Amb esta convocatòria es perseguix afavorir el desenrotllament socioprofessional i facilitar els primers contactes dels jóvens amb el món laboral en el sector públic en integrar-los en els nostres centres educatius per millorar la seua formació a través de l'experiència pràctica en l'ensenyament i assessoria lingüístiques en el procés de desenrotllament de les competències lingüístiques de l'alumnat del centre d'acollida.
Esta orde s'empara en el que establix el Decret 132/2009, de 4 de setembre, del Consell, pel qual es regula la concessió de beques i l'Orde 17/2011, de 6 de maig, de la Conselleria de Justícia i Administracions Públiques, per la qual es desplega el capítol II d'este decret, i en la Llei 38/2003, de 17 de novembre, general de subvencions. Esta actuació es troba recollida en els objectius i activitats del Programa 421.30 (Beques per a la realització de pràctiques professionals en l'ensenyament d'idiomes), del Pressupost de la Generalitat per al 2012. Així mateix es té en compte el que disposa el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues d'administració en els procediments gestionats per l'Administració de la Generalitat i el seu sector públic.
Les ajudes que es financien d'acord amb esta orde no estan subjectes a la política de control d'ajudes de l'Estat, per no reunir els requisits de l'article 107 del Tractat CE per no afectar la competència en raó a la qualitat del beneficiari i a l'objecte de l'ajuda.
Per tot això i fent ús de les competències que m'atribuïx el Decret 5/2011, de 21 de juny, del Consell, pel qual es determinen les conselleries en què s'organitza l'Administració de la Generalitat, i atenent el que disposa l'article 7.3 del Decret 132/2009, de 4 de setembre, del Consell, pel qual es regula la concessió de beques, i atenent, igualment, al que disposa la Llei 38/2003, de 7 de novembre, General de Subvencions i el seu Reglament, aprovat pel Reial Decret 887/2006, de 21 de juliol,
ORDENE
Primer
Convocar la concessió de 329 beques, en règim de concurrència competitiva, per a completar la formació de jóvens diplomats o graduats en Magisteri, possibilitar el seu accés a la realització de pràctiques professionals en matèria d'assistència lingüística en anglés mitjançant la realització de pràctiques professionals en centres docents d'Educació Infantil i d'Educació Infantil i Primària de la Comunitat Valenciana dependents de la Generalitat durant l'any 2012 i curs acadèmic 2012-2013, i aprovar les bases per les quals es regirà i el model de sol·licitud que s'adjunten a esta resolució. Entenent condicionada la concessió i gaudi en el període de 2013 que les beques comprenguen, a la consignació de crèdit adequat i suficient per a este exercici.
Segon
L'import global màxim a concedir serà de 987.000 euros, que serà finançat a càrrec de la línia F58991099, aplicació pressupostària 421.30, del capítol IV, del Pressupost de la Generalitat per a l'any 2012. Per a l'any 2013, la pròrroga de les beques estarà condicionada a l'existència de crèdit adequat i suficient en el pressupost de l'esmentat exercici. El nombre de beques i l'import global màxim a concedir es podran incrementar com a conseqüència de les generacions de crèdit o de les modificacions pressupostàries que es puguen produir en el Pressupost de la Generalitat. Eixos increments s'han de fer constar en la corresponent publicació en el Diari Oficial de la Comunitat Valenciana.
DISPOSICIÓ FINAL
Única
Esta orde tindrà efectes l'endemà de la publicació en el Diari Oficial de la Comunitat Valenciana.
Segons el que disposen els articles 107, 116 i 117 de la Llei 30/1992, deRrègim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, reguladora de la jurisdicció contenciosa administrativa, este acte que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que establixen els articles 10 i 46 de la Llei 29/1998, de 13 de juliol reguladora de la jurisdicció contenciosa administrativa, no es pot simultaniejar ambdós recursos i sense perjuí que s'utilitze qualsevol altra via que es considere oportuna.
València, 9 d'agost de 2012
La consellera d'Educació, Formació i Ocupació,
MARÍA JOSÉ CATALÁ VERDET
Bases de la convocatòria per a la concessió de 329 beques per a la realització de pràctiques professionals en matèria d'assistència lingüística en anglés en Educació Infantil en centres docents dependents de la Generalitat durant el curs escolar 2012-2013.
Base primera. Objecte
Les beques que es regulen en estes bases tenen una doble finalitat, d'una banda completar i desenrotllar la formació acadèmica de jóvens graduats i diplomats universitaris i, d'altra, facilitar els seus primers contactes amb el món laboral en el sector públic en integrar-los en els centres educatius per millorar la seua formació a través de l'experiència pràctica en l'ensenyament i suport lingüístics.
Base segona. Nombre i organisme en què s'efectuaran les pràctiques
Es convoquen 329 beques, destinades als qui hagen finalitzat la diplomatura o grau de Mestre en l'especialitat d'anglés, o en qualsevol altra especialitat sempre que acrediten un domini de l'anglés igual o superior al nivell B2 segons el Marc Comú Europeu de Referència per a les Llengües. Cada persona beneficiària de la beca realitzarà les pràctiques en aules d'Educació Infantil en un o més d'un centre docent públic, en este cas distribuirà el seu horari setmanal entre ells.
Base tercera. Beneficiaris
1. Podran sol·licitar estes beques les persones físiques que reunisquen els requisits següents, el dia de finalització del termini de presentació de sol·licituds:
a) Ser nacional d'un estat membre de la Unió Europea o ciutadà/ana extracomunitari/ària amb la Targeta d'Identitat d'Estranger (TIE) en vigor.
b) Ser mestre especialista d'anglés, o mestre d'una altra especialitat que acredite un nivell de domini d'anglés igual o superior al nivell B2 segons el Marc Comú Europeu de Referència per a les Llengües (MECR) que s'acreditarà amb certificats de les escoles oficials d'idiomes, universitats, ministeris o organismes acreditats que apareixen en l'annex I.
c) No tindre 36 anys complits a data de l'últim dia del termini establit per la presentació de les sol·licituds.
d) Estar en possessió o en condicions d'obtindre el títol de diplomat o graduat en Magisteri en qualsevol de les especialitats, expedit per les autoritats espanyoles corresponents. En el cas de titulacions obtingudes a l'estranger, caldrà estar en possessió de la credencial d'homologació emesa pel Ministeri d'Educació, Cultura i Esport. En ambdós casos no han d'haver transcorregut més de cinc anys des de l'obtenció o homologació del títol aportat.
e) No haver sigut beneficiari/ària de beques de pràctiques professionals en la Generalitat en el període comprés en els últims 36 mesos. De conformitat amb el que establix la disposició transitòria segona del Decret 132/2009, de 4 de setembre, del Consell, pel qual es regula la concessió de beques, l'esmentat termini començarà a computar a partir de l'entrada en vigor de la norma (9.09.2009).
f) No estar sotmés/a a les prohibicions per a obtindre la condició de beneficiari/ària, que establix l'article 13 de la Llei 38/2003, de 17 de novembre, General de Subvencions.
2. En tot cas, es consideraran prioritàries les sol·licituds presentades pels aspirants que, complint els anteriors requisits, estiguen inscrits en un Centre Servef d'Ocupació en la data de finalització del termini de presentació de sol·licituds, i així ho acrediten. Esta circumstància es farà constar en l'apartat H (Informació addicional) del currículum.
Base quarta. Duració de la beca
El període de duració de la beca serà de huit mesos, de l'1 d'octubre de 2012 al 31 maig de 2013.
Base quinta. Dotació econòmica individual i pagament de la beca
1. D'acord amb el que disposa l'article 17 del Decret 132/2009, la dotació econòmica de cada una de les beques serà de mil euros mensuals bruts. Sobre este import haurà de practicar la retenció corresponent a compte de l'impost sobre la renda de les persones físiques, així com la corresponent cotització a la Seguretat Social en els termes que establix el Reial Decret 1493/2011, de 24 d'octubre, i les altres que, si pertoca, puguen correspondre.
2. Les quantitats abonades en cap cas tindran el caràcter de salari o retribució, sinó d'ajuda econòmica pels gastos que la beca comporta.
3. L'import de les beques s'abonarà en tres pagaments, un al desembre de 2012, el segon al març de 2013 i el tercer al juny de 2013, per un import igual al corresponent a les mensualitats vençudes, prèvia certificació de la Direcció General d'Innovació, Ordenació i Qualitat Educativa.
Base sexta. Termini, lloc i forma de presentació de les sol·licituds
1. El termini de presentació de sol·licituds serà de 15 dies hàbils, comptats a partir del dia següent al de la publicació d'esta convocatòria en el Diari Oficial de la Comunitat Valenciana.
2. Les persones aspirants a obtindre una beca presentaran exclusivament per via electrònica, la sol·licitud i de forma completa, segons models normalitzats que s'inclouen en l'annex de l'Orde 17/2011, de 6 de maig, de la Conselleria de Justícia i Administracions Públiques, sense perjuí de la normativa establida amb caràcter general sobre la presentació de sol·licituds davant les administracions públiques. En cas d'incompliment d'esta obligació es requerirà l'interessat perquè l'esmene.
3. Ambdós documents són obligatoris i estaran accessibles en la seu electrònica de la Generalitat , omplint els formularis disponibles, per tal de poder obtindre l'autobaremació inicial dels mèrits adduïts en el currículum, que es calcularà de manera automàtica a partir de la informació aportada. El resultat d'esta baremació es visualitzarà com un camp més del formulari.
4. El formulari de sol·licitud incorpora una declaració responsable, mitjançant la qual el sol·licitant manifesta sota la seua responsabilitat que totes les dades recollides en la sol·licitud i en el currículum que adjunta són verídiques i que es troba en possessió de la documentació que ho acredita, quedant a disposició de la Generalitat per a la comprovació, control i inspecció que s'estimen oportuns. Segons el que disposa l'article 71 bis de la Llei 30/1992, la inexactitud, falsedat o omissió, de caràcter essencial, en qualsevol dada, o manifestació, en la declaració responsable, així com la falta d'acreditació dels requisits exigits, determinarà la impossibilitat de continuar en la convocatòria.
5. Igualment, inclou una autorització perquè l'Administració obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions (BOE núm.176, de 25 de juliol de 2006).
6. Així mateix, el formulari conté una indicació que les dades de caràcter personal contingudes en este podran ser incloses en un fitxer per al tractament pel titular responsable del fitxer, en l'ús de les funcions pròpies que tinga atribuïdes i en l'àmbit de les seues competències. Al seu torn, s'informa les persones interessades de la possibilitat d'exercir els drets d'accés, rectificació, cancel·lació i oposició, tot això de conformitat amb el que disposa l'article 5 de la Llei Orgànica 15/1999, de Protecció de Dades de Caràcter Personal (BOE núm 298, de 14.12.1999).
7. Per a poder realitzar la presentació electrònicament, el sol·licitant haurà de disposar de firma electrònica, mitjançant el certificat reconegut per a ciutadans emés per l'Agència de Tecnologia i Certificació Electrònica o del DNI electrònic.
8. La presentació de la sol·licitud en el registre electrònic es podrà acreditar mitjançant el rebut expedit per este de manera automàtica.
9. A l'efecte del còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic. La Generalitat garantix que la data i hora assignada en el rebut és l'hora oficial que establix el Reial Institut i Observatori de l'Armada.
10. La recepció en dia inhàbil a la unitat corresponent s'entén efectuada el primer dia hàbil següent. Es consideren inhàbils els que tinguen la condició de festes oficials a la Comunitat Valenciana
11. La presentació de la sol·licitud per a optar a estes beques implicarà l'acceptació per la persona sol·licitant de les bases d'esta convocatòria.
Base sèptima. Presentació de documentació acreditativa dels mèrits
1. Per tal de reduir càrregues administratives als interessats, juntament amb la sol·licitud i el currículum no s'acompanyarà cap documentació.
2. Les persones beneficiàries de les beques hauran de presentar la documentació acreditativa de complir amb els requisits establits, així com dels mèrits al·legats en el currículum (originals o fotocòpies compulsades), en l'acte d'adjudicació assenyalat en el punt 7 de la base octava d'esta convocatòria o bé quan així se'ls requerisca per la comissió de valoració corresponent.
3. Els mèrits que no estiguen suficientment acreditats no es tindran en compte a efectes de la seua valoració. El compliment temporal dels mèrits s'entendrà referit a la data de finalització del termini de presentació de sol·licituds.
4. Si en qualsevol moment del procés arriba a coneixement de la comissió avaluadora corresponent que algun dels sol·licitants no posseïx la totalitat dels requisits exigits, haurà de requerir l'acreditació de tals requisits. En cas que no siguen acreditats en el termini que s'establisca en cada convocatòria, quedarà exclòs del procés, prèvia indicació de les inexactituds o falsedats formulades pel sol·licitant.
Base octava. Comissió avaluadora i procés de selecció
1. Per a l'examen de les sol·licituds de beca i elaboració de les oportunes propostes es constituirà una comissió avaluadora que estarà formada per:
a) La persona titular de la Direcció General d'Innovació, Ordenació i Qualitat Educativa, o persona en qui delegue, que actuarà com a president de la Comissió Avaluadora.
b) La persona titular de la Direcció General d'Universitats, Estudis Superiors i Ciència, o persona en qui delegue.
c) La persona titular del Servici d'Ensenyament en Llengües, o persona en qui delegue.
d) Un tècnic del Servici d'Ordenació Acadèmica.
e) Un tècnic del Servici d'Ensenyament en Llengües, que actuarà com a secretari de la Comissió.
2. Els membres de la Comissió podran ser assessorats pel personal tècnic o professional que es considere necessari, que podrà assistir amb veu però sense vot.
3. La Comissió adaptarà el seu funcionament al que establix la convocatòria i en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, pel que fa a la composició i funcionament dels òrgans col·legiats, prenent els seus acords per majoria simple, i alçarà acta de les sessions que celebre i dels acords que adopte.
4. La Comissió Avaluadora es reunirà dins dels 15 dies següents a la finalització del termini de presentació de sol·licituds i dictarà una proposta provisional de puntuació.
5. S'exposarà la llista ordenada de puntuació provisional de tots els aspirants, segons la puntuació obtinguda conforme al barem que apareix en la base novena. Este llistat provisional es publicarà durant 10 dies hàbils en la seu electrònica o portal institucional de la Generalitat a Internet , o a la pàgina web del Servici d'Ensenyament en Llengües . Durant estos dies es podran dirigir les al·legacions pertinents. Tant esta com les successives publicacions s'efectuaran en este mitjà.
6. Finalitzat este termini, en els 10 dies següents, la Comissió Avaluadora farà públic el llistat definitiu de puntuacions elaborant una proposta de resolució que contindrà la relació de beneficiaris i una borsa de reserva ordenada per a cobrir les vacants que puguen sorgir. Així mateix s'inclourà una relació dels aspirants les sol·licituds dels quals hagen estat desestimades, indicant les causes que han motivat la denegació.
7. L'acceptació de la beca i assignació de destinació es desenrotllarà públicament en el lloc i dates que la Comissió Avaluadora determine mitjançant convocatòria amb un mínim de 48 hores d'antelació. Les persones beneficiàries, seguint l'orde establit en la llista definitiva de puntuació, manifestaran la seua acceptació o renúncia de la subvenció proposada d'acord amb el model que apareix en l'annex II i triaran destinació. Les places oferides es faran públiques amb anterioritat a l'acte d'adjudicació i les renúncies produïdes seran cobertes ordenadament acord amb la llista d'espera una vegada finalitzat el torn d'adjudicació de destinacions als beneficiaris seleccionats. Es lliurarà a cada candidat finalment seleccionat una credencial per a presentar en el centre de destinació. La no presentació de l'aspirant a este acte suposarà la no assignació de plaça i per tant el candidat perdrà el dret a la beca, llevat del supòsit excepcional que hi haja una causa justificada.
Base novena. Barem per a avaluar els mèrits personals
1. En la convocatòria regulada per estes bases seran tinguts en compte els criteris de valoració, per orde d'importància i amb la ponderació que s'establix:
A) Expedient acadèmic: es valorarà fins a un màxim de 10 punts.
1) Nota mitjana ponderada de l'expedient acadèmic de la carrera de mestre/a que conste en la certificació acadèmica aportada: Es valorarà entre 5 i 10 punts.
Quan la ponderació estiga realitzada amb una puntuació 0-4 s'aplicarà el que disposa l'apartat 13.4 i 13.5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, per qual s'establixen les directrius generals comunes dels plans d'estudis dels títols universitaris de caràcter oficial.
B) Coneixement d'idiomes:
1) Valencià: es valorarà fins a un màxim de 2,50 punts.
a) Només es valoraran els certificats expedits o homologats per la Junta Qualificadora de Coneixements de Valencià, d'acord amb la següent escala i puntuant exclusivament el nivell més alt acreditat:
- Oral: 0,25 punts.
- Elemental: 0,50 punts.
- Mitjà: 0,75 punts.
- Superior: 1,00 punt.
b) Especialitat de Correcció de Textos: 0,50 punts.
c) Especialitat en Llenguatge en Mitjans de Comunicació: 0,50 punts.
d) Especialitat en Llenguatge Administratiu: 0,50 punts.
2) Coneixement de l'anglés. Es valorarà fins a un màxim de 2 punts el coneixement de l'idioma anglés en nivells superiors al B2, que s'acreditarà amb certificats de les escoles oficials d'idiomes, universitats, ministeris o organismes acreditats que apareixen en l'annex I
- Nivell C1: 1 punt
- Nivell C2: 2 punts
2. En cas d'empat es resoldrà a favor de l'aspirant el cognom siga anterior per orde alfabètic i a partir de la lletra «V», lletra que determina l'orde d'actuació dels aspirants a totes les proves selectives que se celebren en conjunt de totes les administracions públiques valencianes segons la Resolució de 27 de setembre de 2010 de la Conselleria de Justícia i Administracions Públiques, sense que s'hagen dictat disposicions posteriors sobre això.
Base deu. Termini de resolució i notificació. Òrgan competent per a l'ordenació, instrucció i resolució del procediment
1. El termini màxim per dictar i notificar la resolució sobre les sol·licituds formulades serà de tres mesos a comptar de la data de publicació d'esta convocatòria en el Diari Oficial de la Comunitat Valenciana, sense perjuí de l'ampliació dels terminis en els termes que preveu l'article 49 de Llei 30/1992, de 26 de noviembre, de Règim Jurídic de les Administracions Públiques i del Procediment Administratiu Comú.
2. En cas que haja transcorregut el termini establit sense que s'haja dictat i notificat resolució expressa, les persones interessades podran entendre desestimades les seues sol·licituds per silenci administratiu, de conformitat amb el que establix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.
3. Es delega en la Direcció General d'Innovació, Ordenació i Qualitat Educativa la resolució de concessió d'estes beques, que es publicarà en el Diari Oficial de la Comunitat Valenciana.
4. La publicació de la resolució tindrà els efectes de notificació a les persones interessades, d'acord amb el que disposen els articles 58 i 59.6 de la Llei de Règim Jurídic de les Administracions Públiques i del Procediment Administratiu Comú, i s'inserirà la informació corresponent en la seu electrònica o portal institucional de la Generalitat en Internet i en la Pàgina web del Servici d'Ensenyament en Llengües .
Base onze. Drets i obligacions de la persona beneficiària
1. La persona beneficiària haurà d'estar al corrent en el compliment de les obligacions tributàries i davant de la Seguretat Social, tot això amb anterioritat a dictar la proposta de resolució de concessió de la beca de conformitat amb el que establix l'article 14.1.e, de la Llei 38/2003, General de Subvencions, per la qual autoritza expressament l'Administració per a la seua obtenció directa al subscriure el model de sol·licitud.
2. La persona beneficiària de la beca està obligada a incorporar-se als centres educatius que se li indiquen en el termini establit, a realitzar l'activitat que ha motivat la concessió durant el període de gaudi, i a guardar el degut secret i confidencialitat dels assumptes en què intervinga, així com a complir les obligacions establites tant en l'article 14 de la Llei General de Subvencions com en la mateixa convocatòria.
3. La persona beneficiària està obligada a acceptar la concessió de la beca i renunciar a qualsevol altra beca coetània de què gaudisca.
4. Mitjançant l'acceptació de les bases de la convocatòria els becaris/àries cedixen gratuïtament i de forma indefinida els resultats que s'obtinguen com a conseqüència del desenrotllament de les beques, així com la memòria final si és el cas, a la Conselleria d'Educació, Formació i Ocupació, que es reserva el dret de la seua publicació i utilització, llevat que les bases de la convocatòria, raonadament, o la normativa aplicable en determinades matèries disposen una altra cosa.
5. En cas de renúncia per motius justificats, esta circumstància ha de comunicar la persona interessada per escrit al Servici d'Ensenyament en Llengües. En cas d'abandó, correspon a la direcció del centre de destinació comunicar per escrit al Servici d'Ensenyament en Llengües la situació. La renúncia a la beca o abandó de destinació suposarà la pèrdua de tots els drets inherents i per tant deixarà de percebre.
6. Durant la seua permanència en els centres educatius, les persones de les beques convocades per mitjà d'esta resolució es formaran en els aspectes pràctics i específics de la docència en l'etapa de l'educació infantil, així com en l'organització i funcionament del sistema educatiu de la Comunitat Valenciana, i actuaran com a model lingüístic en anglés i suport al programa plurilingüe que s'implemente en els centres de destinació. A més, es comprometran a:
a. Participar en la formació prèvia al desenrotllament de la seua activitat que puga establir l'Administració educativa.
b. Començar i finalitzar les seues activitats en els centres en els terminis establits per l'Administració educativa i que, amb caràcter general, comprendran del dia 1 d'octubre de 2012 al dia 31 de maig de l'any 2013.
c. Exercir les pràctiques amb un horari màxim de 30 hores setmanals, que es podran repartir entre més d'un centre. Els equips directius dels centres organitzaran conjuntament l'horari setmanal de la persona beneficiària.
d. Comunicar a la Direcció o al cap d'estudis dels centres assignats al més prompte possible qualsevol absència.
i. Assistir el professorat titular, acompanyant com a observador, per tal de familiaritzar-se amb:
Els objectius d'aprenentatge i les expectatives del professorat respecte al que l'alumnat ha d'assolir.
La metodologia docent específica de l'Educació Infantil
f. Les seues pràctiques aniran fonamentalment encaminades a la funció de reforç de les destreses orals de l'alumnat, per al que haurà de realitzar les següents tasques sota la coordinació i supervisió del professorat titular:
- Proporcionar una exposició a la llengua anglesa de manera espontània i centrada en els interessos de l'alumnat.
- Presentar mostres de la cultura i civilització de països anglòfons, com ara expressions artístiques, cançons infantils i tradicionals, rimes, contes, danses.
- Altres tasques afins que puga determinar l'Administració educativa.
g. Adaptar-se als costums i integrar-se en la vida del centre. El becari/ària, amb caràcter voluntari, podrà participar en la realització d'activitats extraescolars diverses: culturals, esportives...
h. Comunicar a l'Administració educativa l'encàrrec de tasques que excedisquen les funcions establides per esta.
7. En els supòsits en què per raó de part, adopció o acolliment s'interrompa el període de durada establit, la persona interessada continuarà meritant i percebent l'import de la beca atorgada i recuperarà amb posterioritat el període interromput. Igualment, en casos d'ingrés hospitalari prolongat es recuperarà amb posterioritat el temps de pràctiques interromput.
8. Finalitzat el termini de duració de la beca, i amb l'informe favorable del tutor/s o tutora/es, s'expedirà el corresponent certificat d'aptitud i aprofitament a favor del becari o becària.
Base dotze. Obligacions de l'entitat concedent
Són obligacions de la Conselleria d'Educació, Formació i Ocupació, en relació amb les beques concedides d'acord amb estes bases:
a) Proporcionar el suport necessari i facilitar la utilització dels mitjans, instruments i equips necessaris per al normal desenrotllament de l'activitat objecte d'esta beca.
b) Designar els tutors/es que coordinaran i orientaran les activitats a realitzar pels becaris, assignaran les funcions a realitzar en el curs de les seues pràctiques, realitzaran el seguiment i suport necessari, resolent els dubtes que puguen sorgir, i avaluaran el seu aprofitament.
c) Vetlar pel desenrotllament adequat del programa de formació.
d) Expedir el corresponent certificat d'aptitud i aprofitament a favor del becari o becària, després de la finalització del termini de la beca i després de l'informe favorable dels tutors/es.
Base tretze. Situacions de la persona beneficiària de la beca i règim d'incompatibilitats
1. Els beneficiaris d'estes beques no tindran en cap cas la condició de personal al servici de la Generalitat, d'acord amb el Decret 132/2009, si bé als efectes de la seua inclusió en el Règim General de la Seguretat Social, quedaran plenament assimilats a treballadors per compte d'altre, conforme al que disposa el Reial Decret 1493/2011, de 24 d'octubre.
2. Les beques objecte d'esta convocatòria són incompatibles amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del normal desenrotllament d'esta.
Base catorze. Facultats d'interpretació
1. La Direcció General d'Innovació, Ordenació i Qualitat Educativa resoldrà tant els dubtes com els conflictes que pogueren plantejar els becaris i les becàries en l'exercici de la seua funció, o les unitats administratives que els tutelen. Alhora, resoldrà les incidències que es produïsquen durant el període de gaudi de les beques amb audiència de l'interessat/ada.
Base quinze. Pèrdua del dret al cobrament i reintegrament
1. Es produirà la pèrdua del dret al cobrament total o parcial de la beca en el supòsit de falta de justificació o de concurrència d'algunes de les causes previstes a l'article 37 de la Llei 38/2003, de 17 de novembre, General de Subvencions.
2. Serà procedent el reintegrament de la quantitat percebuda i l'exigència de l'interès de demora corresponent des del moment del pagament de l'ajut fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com quan s'incòrrega en algun dels casos d'incompatiblitat de la beca establits en la base tretze.
3. En la tramitació dels procediments es garantirà en tot cas el dret d'audiència a la persona interessada.
Base setze. Normativa supletòria
1. Per a allò no previst en estes bases s'estarà al que disposa la normativa bàsica aplicable en matèria de subvencions, procediment administratiu, administració electrònica i política de competència de la Unió Europea, així com a allò establit en el Decret 132/2009, de 4 de setembre, del Consell, pel qual es regula la concessió de beques.
2. Esta convocatòria, de conformitat amb l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11 de setembre), està exempta de notificació a la Comissió Europea per no ser-li d'aplicació l'article 107, del Tractat CE, en la mesura que no afecta als intercanvis comercials entre els estats membres.